**NORSKE TREVARER SITT INNSPILL TIL HØRING OM SKJERPEDE MILJØKRAV I OFFENTLIGE ANSKAFFELSER**

Norske Trevarer er svært fornøyd med at det nå endelig er kommet et forslag om at miljø må vektes sterkere i offentlige anskaffelser. Kommuner er av svært ulik størrelse, og dermed ulik kompetanse, og vårt viktigste anliggende er at forskriften må gjøre det enkelt for kommuner å vurdere miljøkrav samt for bedriften til å levere. Vi mener at en løsning hvor miljø bare skal vektes minimum 30%, som foreslått i forslag 1, ikke løser det, da kompetansen til å spesifisere og vurdere miljøkrav ofte er svak hos både bestiller og tilbyder. Vi anbefaler derfor forslag 3 som åpner opp for at det alternativt eller i tillegg stilles krav til miljøytelsen/-presentasjonen i anskaffelsen, i stedet for bare miljøvekting med minimum 30%.

Vi fikk utført en undersøkelse høsten 2022, hvor ordførere og rådmenn ble stilt spørsmål om kommunen vil handle bærekraftig. I denne studien fant vi at 76% av ordførere og rådmenn mener at kommunen burde ha større mulighet til å foretrekke lokale leverandører i anbudsprosesser dersom disse ikke skiller seg ut på pris. Dette kan forslag 3 ivareta fordi det åpner for konkrete krav til miljøytelse for transport, fornybare materialer o.l. Undersøkelsen viser også at det totale klimavtrykket (inkl. utslipp knyttet til transport) på anskaffelser er viktigere i anbudskonkurransen i dag en tidligere. Hvor av 70% totalt mener at det teller mer nå (78% i Vestland).

Vi mener dessuten at både miljø og kostnader bør vurderes i et livsløpsperspektiv. Kvalitetsprodukter med lang levetid og som åpner for fleksibel bruk krever ofte mer og/eller dyrere materialer enn kortvarige produkter. Dette kan øke kostnaden/fotavtrykket ved anskaffelsen, men redusere det over livsløpet. I ovennevnte undersøkelse, hvor ordførere og rådmenn kunne velge 3 saker som var viktigst i en offentlig anskaffelse, framkommet det at både lavt vedlikehold og lang levetid på produktet er viktig. 50% av ordførerne og 61% av rådmenn mener at det er viktig at det er lavt vedlikehold av produktene. 49% av ordførerne og 46% rådmenn mener også at det er viktig at produktene de kjøper i offentlige anskaffelser har lang levetid.

Forslag 3 åpner i størst grad for å legge eksisterende rammeverk til grunn for bestilling og spesifikasjon av miljøytelse. Bruk av eksisterende rammeverk vil bidra til å gjøre det enklere å følge opp miljøkrav i praksis. Fleksibiliteten dette forslaget åpner for, skaper muligheter for at man kan lage gode løsninger som tar miljøhensyn.